Lege

privind aplicarea unor tarife rutiere pe reţeaua de drumuri naţionale din România

Art.1. – (1) Prezenta lege reglementează aplicarea tarifelor rutiere pe rețeaua de drumuri naționale din România, stabilite în funcție de perioada sau de distanța parcursă.

(2) Tarifele prevăzute de prezenta lege se aplică nediscriminatoriu, fără a se limita la motive legate de:

(a) naţionalitate a utilizatorului;

(b) statul membru sau ţara terţă de stabilire a operatorului de transport;

(c) statul membru sau ţara terţă de înmatriculare a vehiculului;

(d) originea sau destinaţia operaţiunii de transport.

Art. 2. - (1) În înţelesul prezentei legi, termenii şi expresiile de mai jos se definesc după cum urmează:

1. autorizare - proces definit şi gestionat de către Compania Naţională de Administrare a Infrastructuri Rutiere din România - S.A., denumită în continuare CNAIR, prin care un furnizor SETRE dobândește calitatea de furnizor SETRo;
2. distribuitor - persoană juridică română agreată de către CNAIR, în condițiile prevăzute în normele metodologice de aplicare a prezentei legi, precum și CNAIR, şi subunităţile acesteia, care încasează rovinieta şi înregistrează informaţiile în baza de date a SER ;
3. domeniu SETRE România - reţeaua de drumuri naţionale din România, cu excepţia sectoarelor de drum naţional aflate în intravilanul municipiilor între indicatoarele de intrare/ ieşire în/ din acestea, pentru utilizarea căreia tariful de trecere datorat este colectat prin intermediul unui sistem de tarifare rutieră electronică;
4. declaraţie privind TollRo - set de informaţii pus la dispoziţia CNAIR de către furnizorul SETRo într-un format agreat, care confirmă prezenţa unui vehicul în domeniul SETRE România;
5. aplicație mobilă – aplicație a CNAIR, dezvoltată pentru sistemele de operare ale telefoanelor mobile și care utilizează funcția de localizare prin satelit a acestor dispozitive în scopul colectării, transferului și înregistrării în baza de date a STRR a informaţiilor privind distanța parcursă pe domeniul SETRE România, de un anumit vehicul, pentru calculul și încasarea TollRo datorat pentru acesta.
6. furnizor SETRo- furnizor SETRE autorizat de CNAIR care, în baza contractului comercial încheiat cu aceasta, pune la dispoziția unui utilizator SETRo serviciul de tarifare rutieră electronică în cadrul domeniului SETRE România, încasează și virează TollRO către CNAIR.
7. informaţii privind TollRo - informaţii definite de CNAIR, necesare pentru stabilirea tarifului datorat pentru utilizarea unui vehicul pe domeniu SETRE România;
8. mijloc tehnic – echipament care, prin interfețe dedicate, permite verificarea în SER sau STRR, după caz, a achitării corespunzătoare a tarifului rutier pentru un anumit vehicul. Acesta poate fi:

(i) terminal de interogare a bazelor de date a SER sau STRR privind achitarea corespunzătoare a rovinietei sau a TollRo pentru vehiculul verificat;

(ii) un sistem de camere video, care pot fi fixe sau mobile, cu rolul de a identifica, numărul de înmatriculare al vehiculului, în vederea interogării automate a bazelor de date a SER sau STRR privind achitarea corespunzătoare a rovinietei sau a TollRo pentru vehiculul verificat;

1. neplata TollRo - fapta ce constă în neîndeplinirea de către un utilizator al domeniului SETRE România a obligaţiei de plată a TollRo datorat, astfel cum este prevăzută în actele care reglementează aplicarea TollRo;
2. OBE - set complet de componente hardware şi software, parte a serviciului de tarifare rutieră electronică, încorporat, instalat sau transportat ca dispozitiv separat la bordul unui vehicul în scopul colectării, stocării, prelucrării, primirii şi transmiterii la distanţă a datelor;
3. OBE invalid - OBE declarat și introdus de furnizorul SETRo într-o listă specifică, în condițiile prezentei legi;
4. reţeaua de drumuri naţionale din România - drumurile de interes naţional definite conform art. 6 alin. (1) din Ordonanţa Guvernului nr. 43/1997 privind regimul drumurilor, republicată, cu modificările şi completările ulterioare, administrate de CNAIR;
5. rovinieta - tariful de utilizare a cărui plată pentru un vehicul conferă dreptul de a folosi rețeaua de drumuri de la lit. l), pe parcursul unei perioade date cu acest vehicul;
6. sistem electronic rovinietă - sistem informatic, denumit în continuare SER, ce permite înregistrarea în format electronic a informaţiilor privind achitarea rovinietei, gestiunea datelor privind vehiculele pentru care acesta a fost achitat, monitorizarea şi controlul achitării rovinietei prin intermediul mijloacelor tehnice;
7. sistem de tarifare rutieră electronică – sistem de tarifare rutieră electronică din Romania, denumit în continuare STRR, care asigură colectarea TollRo, în care obligaţia utilizatorului de a plăti TollRo este declanşată şi legată exclusiv de detectarea automată a prezenţei vehiculului într-un anumit loc de pe domeniul SETRE România, prin comunicare la distanţă cu OBE din vehicul, utilizând poziționarea prin satelit sau prin recunoașterea automată a numărului de înmatriculare al vehiculului; STRR asigură monitorizarea şi controlul achitării tarifului prin intermediul mijloacelor tehnice;
8. serviciu de tarifare rutieră electronică - serviciu care permite unui utilizator ca, în baza unui contract unic, să utilizeze un vehicul într-unul sau mai multe domenii SETRE;
9. tarif de utilizare a infrastructurii - un tarif perceput în vederea recuperării costurilor de construcţie, de întreţinere, de exploatare și de dezvoltare a rețelei de drumuri naționale din România;
10. tarif de trecere - o anumită sumă plătită cu privire la un vehicul în funcţie de distanţa parcursă pe o anumită infrastructură și de tipul vehiculului, a cărei plată conferă respectivului vehicul dreptul de a utiliza infrastructurile și care cuprinde unul sau mai multe dintre următoarele tarife: un tarif de utilizare a infrastructurii, un tarif de congestionare sau un tarif bazat pe costurile externe;
11. tarif de utilizare - o anumită sumă a cărei plată conferă unui vehicul dreptul de a utiliza, pe parcursul unei perioade date, o anumită infrastructură rutieră;
12. tarif bazat pe costurile externe - un tarif perceput în vederea recuperării costurilor legate de una sau mai multe dintre următoarele: poluarea atmosferică generată de trafic,   
    poluarea fonică generată de trafic sau emisiile de CO 2 generate de trafic;
13. tarif mediu ponderat de utilizare a infrastructurii înseamnă venitul total provenit din tarifele de trecere pe o perioadă dată, împărţit la numărul de kilometri parcurşi de vehicule pe o anumită reţea supusă tarifării în perioada respectivă, atât venitul, cât şi kilometrii fiind calculaţi pentru vehiculele la care se aplică tarifele de trecere;
14. tarif rutier: tarif de utilizare, tarif de trecere sau tarif de concesiune aplicat pe rețeaua prevăzută la lit. l);
15. tarif de concesiune - tarif de trecere perceput de un concesionar în cadrul unui contract de concesiune încheiat conform Legii nr. 100/2016 privind concesiunile de lucrări şi concesiunile de servici, cu modificările ulterioare;
16. tichet de rută – înscrisul în formă electronică în sensul Legii nr. 445/2001 privind semnătura electronică, cu modificările și completările ulterioare, privind înregistrarea în baza de date a STRR a informaţiilor declarate de un utilizator în vederea achitării TollRo pentru un vehicul, corespunzătoare unei treceri pe domeniul SETRE România într-un anumit interval de timp, în funcție de MTMA și clasa de emisii poluante ale vehiculului.
17. TollRo - tariful de trecere, reprezentând o anumită sumă a cărei plată conferă dreptul de a utiliza cu acesta o anumită distanţa între două puncte ale domeniului SETRE România;
18. tarif unitar – tariful de trecere pe unitatea de kilometru stabilit pe categorii de drum în funcție de parametrii de clasificare ai vehiculului, în conformitate cu informațiile înscrise în certificatul de înmatriculare al acestuia, respectiv:

i) masa totală maximă autorizată (MTMA) și

ii) încadrarea în clasa de emisii poluante (EURO);

1. trecere – parcurgerea cu un vehicul, o singură dată, într-un sens, a unei distanţe de pe un sector de drum care face parte din domeniul SETRE România;
2. utilizator – conducătorul vehiculului sau deținătorul vehiculului, respectiv persoana fizică sau juridică înscrisă în certificatul de înmatriculare, care are în proprietate sau care, după caz, poate folosi în baza unui drept legal acel vehicul și care utilizează rețeaua de drumuri naționale din România;
3. utilizator SETRo - utilizator al domeniului SETRE România, persoană fizică sau juridică care a încheiat un contract cu un furnizor SETRo pentru a avea acces la serviciul de tarifare rutieră electronică pe domeniul SETRE România;
4. vehicul - orice autovehicul rutier înmatriculat, având cel puţin două axe, sau un ansamblu format dintr-un autovehicul şi semiremorcă ori remorcile tractate de acesta;
5. vehicul de transport persoane - vehiculul conceput şi construit pentru transportul de pasageri;
6. vehicul de transport marfă - vehiculul conceput şi construit pentru transportul de mărfuri ori pentru efectuarea de servicii sau lucrări;
7. vehicul mixt - vehicul conceput şi construit pentru transportul de persoane şi marfă în compartimente separate.

Art. 3. - (1) Tarifele de utilizare, tarifele de trecere şi tarifele de concesiune nu pot fi impuse în acelaşi timp unui vehicul pentru utilizarea unui singur sector de drum care face parte din reţeaua de drumuri naţionale din România.

(2) Prin excepție de la prevederile alin. (1) pe sectoarele de drum care fac parte din reţeaua de drumuri naţionale din România unde este perceput tariful de utilizare se poate aplica şi tariful de trecere numai pentru utilizarea podurilor, tunelurilor şi trecătorilor de munte.

(3) Tarifele prevăzute la alin. (1) sunt stabilite în lei.

(4) Nivelul în lei se actualizează anual, în funcţie de indicele prețurilor de consum (IPC) comunicat de către Institutul Naţional de Statistică pentru anul anterior.

(5) Aplicarea şi colectarea tarifelor utilizare si de trecere, precum şi urmărirea plăţii acestora se fac în aşa fel încât fluxul liber de trafic să fie perturbat cât se poate de puţin. În acest scop, metodele care permit utilizatorilor să plătească tarifele rutiere 24 de ore pe zi, utilizând toate mijloacele uzuale de plată sunt stabilite prin normele metodologice de aplicare a prezentei legi.

(6) CNAIR monitorizează aplicarea şi colectarea tarifelor de concesiune în conformitate cu prevederile contractelor de concesiune la care este parte.

CAPITOLUL I

Aplicarea rovinietei pe reţeaua de drumuri naţionale din România

Art. 4. - (1) Începând cu data de 1 ianuare 2026, rovinieta se aplică tuturor categoriilor de vehicule înmatriculate care sunt folosite pe această rețea, concepute şi construite pentru:

a) transportul de persoane;

b) transportul de marfă cu masa totală maximă autorizată (MTMA) mai mică sau egală cu 3,5 tone.

(2) Rovinieta se aplică în funcţie de:

a) categoria vehiculului,

b) clasa de emisii poluante (EURO);

c) durata de utilizare a reţelei de drumuri naţionale din România. Durata de utilizare cuprinde durata de parcurs, precum şi durata de staţionare.

(3) Vehiculele de transport mixt se asimilează, din punct de vedere al tarifului de utilizare, cu vehiculele de transport marfă.

Art. 5. - (1) Rovinieta se aplică pe reţeaua de drumuri naţionale din România cu excepţia sectoarelor de drum naţional aflate în intravilanul municipiilor între indicatoarele de intrare/ ieşire în/ din acestea.

(2) Rovinieta se achită anterior utilizării reţelei de drumuri naţionale din România și este structurată în funcţie de durata de utilizare a acesteia, astfel: o zi, 10 zile, 30 de zile, 60 de zile și 12 luni. Tariful zilnic nu depășește 9 % din tariful pentru 12 luni, tariful pe 10 zile nu depășește 12 % din tariful pentru 12 luni, tariful lunar nu depășește 19 % din tariful pentru 12 luni iar tariful pe două luni nu depășește 30 % din tariful pentru 12 luni.

(3) Achitarea și emiterea rovinietei pot fi realizate cu cel mult 30 de zile înainte de data de început a valabilității acesteia.

(4) Nivelul rovinietei se aprobă prin ordin al ministrului transporturilor și infrastructurii.

Art. 6. - (1) Rovinieta valabilă reprezintă înscrisul în formă electronică în sensul Legii nr. 445/2001 privind semnătura electronică, cu modificările și completările ulterioare, privind înregistrarea în baza de date a SER a informaţiilor privind achitarea tarifului de utilizare pentru un vehicul, corespunzătoare categoriei și clasei de emisii poluante a vehiculului, în conformitate cu prevederile ordinului ministrului transporturilor și infrastructurii, prevăzut la art. 5 alin. (4), a cărei perioadă de valabilitate cuprinde data şi ora pentru care se efectuează verificarea.

(2) Responsabilitatea deținerii rovinietei valabile revine în exclusivitate utilizatorilor.

(3) În situația în care nu pot fi furnizate date privind încadrarea în clasa de emisii poluante, vehiculul se încadrează în clasa de emisii Euro 0.

(4) Perioada de valabilitate a rovinietei începe de la ora 0,00 a primei zile şi expiră la ora 24,00 a ultimei zile din perioada pentru care a fost achitată.

(5) Prin excepție de la prevederile alin. (4), dacă ziua de început a perioadei de valabilitate a rovinietei este ziua în curs, valabilitatea acesteia începe la ora înregistrării informaţiilor privind achitarea rovinietei în baza de date a SER şi expiră la ora 24,00 a ultimei zile a duratei pentru care acesta a fost achitată.

(6) CNAIR asigură accesul online al utilizatorilor la informatiile din baza de date a SER pentru verificarea valabilităţii rovinietei la data interogării.

Art. 7. - (1) Încasarea rovinietei, înregistrarea în baza de date a SER a informaţiilor privind achitarea prevăzute la art. 6 alin. (1) furnizate de către solicitant şi eliberarea documentelor care atestă plata și înregistrarea se fac de către distribuitori.

(2) Datele, modul de înregistrare al acestora în baza de date a SER şi documentele care atestă plata tarifului de utilizare pentru un anumit vehicul se stabilesc prin normele metodologice de aplicare a prezentei legi.

Art. 8. – (1) Rovinieta se stabilește în lei.

(2) Achitarea rovinietei pentru anul în curs se face la nivelul actualizat în conformitate cu art. 3 alin. (4).

(3) Prin excepție de la prevederile alin. (1), în agențiile de control și încasare ale CNAIR din punctele de trecere a frontierei de stat a României, rovinieta se poate achita și în valute liber convertibile, cotate pe piaţa valutară, la echivalentul tarifului exprimat în lei, la cursul de schimb valabil pentru prima zi a lunii octombrie, comunicat de Banca Centrală Europeană şi publicat în Jurnalul Oficial al Uniunii Europene, curs aplicat începând cu data de 1 ianuarie a anului calendaristic următor.

Art. 9. - (1) Sunt exceptate de la plata rovinietei vehiculele:

a) deţinute în proprietate sau, după caz, folosite în baza unui drept legal, conform datelor înscrise în certificatul de înmatriculare, de:

(i) unităţile Ministerului Apărării Naţionale;

(ii) unităţile Ministerului Afacerilor Interne;

(iii) unităţile Serviciului Român de Informaţii;

(iv) unităţile Serviciului de Informaţii Externe;

(v) unităţile Serviciului de Protecţie şi Pază;

(vi) unităţile Serviciului de Telecomunicaţii Speciale;

(vii) Administraţia Naţională a Penitenciarelor şi unităţile subordonate acesteia;

(viii) serviciile publice comunitare pentru situaţii de urgentă, reglementate prin Ordonanţa Guvernului nr. 88/2001 privind înfiinţarea, organizarea şi funcţionarea serviciilor publice comunitare pentru situaţii de urgentă, aprobată cu modificări şi completări prin Legea nr. 363/2002, cu modificările şi completările ulterioare;

(ix) Compania Naţională de Administrare a Infrastructurii Rutiere - S.A. şi subunităţile acesteia;

(x) Inspectoratul de Stat pentru Controlul în Transportul Rutier;

(xi) Societatea Naţională de Cruce Roşie din România;

b) prevăzute ca fiind exceptate prin acordurile şi tratatele internaţionale la care România este parte;

c) folosite în transportul public local de persoane prin servicii regulate.

d) autorizate pentru efectuarea transportul şcolar.

e) tip ambulanţă detinute de autoritati/entitati publice;

(2) Vehiculele prevăzute la alin. (1) lit. a) pct. (viii) - (xi) și lit. b) – e) sunt exceptate de la plata tarifului de utilizare numai dacă sunt înregistrate, ca vehicule exceptate, în baza de date a SER.

(3) Vehiculele prevăzute la alin. (1) lit. a) pct. (i) - (vii) sunt exceptate de la plata rovinietei numai dacă sunt marcate, de către Direcţia Regim Permise de Conducere şi Înmatriculare a Vehiculelor, în Registrul naţional de evidenţă a permiselor de conducere şi a vehiculelor înmatriculate, ca exceptate de la plata tarifului de utilizare.

(4) Obligaţia de a solicita marcarea/ eliminarea vehiculelor în Registrul naţional de evidenţă a permiselor de conducere şi a vehiculelor înmatriculate și, după caz, înscrierea/eliminarea în/ din baza de date a SER revine deținătorilor acestora;

(5) Utilizatorii vehiculele care efectuează transporturi în cadrul unor misiuni de protecţie civilă sau misiuni umanitare pe teritoriul României sau care tranzitează România în acest scop beneficiază de scutire pentru utilizarea rețelei de drumuri naționale din România, pe baza solicitării transmise CNAIR de Ministerul Afacerilor Interne, prin Departamentul pentru Situaţii de Urgenţă.

(6) Solicitarea prevăzută la alin. (5) cuprinde lista numerelor de înmatriculare ale vehiculelor, însoţită de copii ale certificatelor de înmatriculare ale acestora, precum şi perioada de desfăşurare a transporturilor pe teritoriul României.

(7) Contravaloarea rovinietelor pentru care a fost acordată scutirea în baza prevederilor alin. (5) se decontează bianual CNAIR de către Ministerul Transporturilor şi Infrastructurii, din sumele alocate de către Guvern din fondul de rezervă bugetară la dispoziţia Guvernului sau alte sume legal constituite, prevăzute cu această destinaţie în legile bugetare anuale, pe baza situaţiei transmise până la data de 15 a primei luni din fiecare semestru, pentru semestrul anterior.

(8) Contravaloarea rovinietelor pentru care a fost acordată scutirea pentru persoanele cu handicap, precum și însoțitorii sau, după caz, asistenții personali ai acestora, deținători de autoturisme, în baza prevederilor art. 28 din Legea nr. 448/ 2006 privind protecția și promovarea drepturilor persoanelor cu handicap, republicata, se decontează bianual CNAIR de către Ministerul Transporturilor şi Infrastructurii, din sumele alocate de către Guvern din fondul de rezervă bugetară la dispoziţia Guvernului sau alte sume legal constituite, prevăzute cu această destinaţie în legile bugetare anuale, pe baza situaţiei transmise până la data de 15 a primei luni din fiecare semestru, pentru semestrul anterior.

(9) Documentele şi condiţiile necesare pentru exceptarea de la obligația de plată a rovinietei, conform prevederilor alin. (2) si (3), precum și procedura de acordare a scutirii pentru vehiculele prevăzute la alin. (5) se stabilesc prin ordin comun al ministrului transporturilor şi infrastructurii şi al ministrului afacerilor interne.

Art. 10. – (1) În cazul schimbării utilizatorului vehiculului, rovinieta îşi păstrează valabilitatea.

(2) În cazul vehiculelor înmatriculate în România, la schimbarea numărului de înmatriculare, rovinieta îşi păstrează valabilitatea în condiţiile în care în baza de date a autorităţii de înmatriculare din România este operată modificarea. Direcţia Regim Permise de Conducere şi Înmatriculare a Vehiculelor asigură, pe bază de protocol, accesul zilnic al CNAIR la baza de date privind schimbarea numerelor de înmatriculare ale vehicululelor înmatriculate în România.

(3) În cazul înmatriculării vehicului într-o altă țară, rovinieta îşi păstrează valabilitatea numai în condiţiile în care utilizatorul informează în scris CNAIR cu privire la schimbarea numărului de înmatriculare în vederea operării modificării în baza de date a SER.

(4) În cazul radierii din circulaţie a vehiculului, utilizatorului i se va returna de către CNAIR, la cererea scrisă a acestuia, contravaloarea rovinietei corespunzătoare perioadei de neutilizare.

(5) Documentele necesare si condiţiile de efectuare a modificării prevazute la alin. (3), precum si a returnarii prevazute la alin. (4), se stabilesc prin norme metodologice de aplicare a prezentei legi.

CAPITOLUL II

Aplicarea TollRo pe reţeaua de drumuri naţionale din România

Art. 11 - (1) Începând cu data de 1 ianuarie 2026, pe domeniul SETRE România, se introduce sistemul de tarifare rutieră electronică în România, denumit STRR.

(2) STRR este interoperabil cu sistemele de tarifare rutieră electronică din celelalte state membre ale UE prin intermediul SETRE, complementar STRR. STRR oferă utilizatorilor SETRo acces la SETRE.

Art. 12. - (1) Începând cu data de 1 ianuarie 2026, se introduce TollRO care se aplică pe domeniul SETRE România, pentru toate vehiculele înmatriculate care sunt folosite pe acesta, concepute şi construite pentru transportul de marfă cu masă totală maximă autorizată (MTMA) mai mare de 3,5 tone, și care se colectează prin STRR. Vehiculele de transport mixt se asimilează, din punct de vedere al TollRo, cu vehiculele de transport marfă.

(2) TollRO se stabilește în funcţie de:

a) tariful unitar; și

b) distanța parcursă pe un sector de drum din domeniul SETRE România exprimată în unități întregi de kilometri.

(3) TollRo se calculează prin înmulțirea tarifului unitar cu distanța parcursă.

(4) Categoriile și nivelul tarifului unitar se aprobă prin ordin al ministrului transporturilor și infrastructurii.

(5) Tariful unitar cuprinde un tarif de utilizare a infrastructurii și un tarif bazat pe costuri externe care au la bază principiile recuperării costurilor infrastructurii și cele legate de poluarea atmosferică generată de trafic, în conformitate cu Directiva 1999/62/CE.

(6) Tariful unitar pentru un vehicul nu poate depăși cu mai mult de 100% tariful pentru vehiculul echivalent care respectă cele mai stricte standarde de emisii Euro.

(7) TollRO poate fi achitat:

1. în baza unui contract încheiat de un utilizator SETRo cu un furnizor SETRo.
2. în baza unui tichet de rută cu o singură trecere, emis prin intermediul aplicațiilor informatice interconectate cu STRR. Tichetul de rută se achită anterior efectuării trecerii.
3. prin aplicație mobilă pusă la dispoziția utilizatorilor cu titlu gratuit de CNAIR;
4. Aplicația mobilă poate fi utilizată pentru vehiculele înmatriculate în România. Extinderea utilizării aplicației mobile pentru vehiculele înmatriculate în alte state se stabilește prin norme metodologice de aplicare a prezentei legi.
5. Termenii și condițiile achitării TollRo în modalitățile prevăzute la alin. (7) lit. b) și c) precum și cazurile și condițiile restituirii TollRo se stabilesc prin norme metodologice de aplicare a prezentei legi.
6. TollRo se stabilește în lei.
7. Achitarea TollRo pentru anul în curs se face la cursul de schimb actualizat în conformitate cu art. 3 alin. (4).

Art. 13. – (1) Sunt exceptate de la plata TOLLRo vehiculele:

a) deţinute în proprietate sau, după caz, folosite în baza unui drept legal, conform datelor înscrise în certificatul de înmatriculare, de:

(i) unităţile Ministerului Apărării Naţionale;

(ii) unităţile Ministerului Afacerilor Interne;

(iii) unităţile Serviciului Român de Informaţii;

(iv) unităţile Serviciului de Informaţii Externe;

(v) unităţile Serviciului de Protecţie şi Pază;

(vi) unităţile Serviciului de Telecomunicaţii Speciale;

(vii) Administraţia Naţională a Penitenciarelor şi unităţile subordonate acesteia;

(viii) serviciile publice comunitare pentru situaţii de urgentă, reglementate prin Ordonanţa Guvernului nr. 88/2001 privind înfiinţarea, organizarea şi funcţionarea serviciilor publice comunitare pentru situaţii de urgentă, aprobată cu modificări şi completări prin Legea nr. 363/2002, cu modificările şi completările ulterioare;

(ix) Compania Naţională de Administrare a Infrastructurii Rutiere - S.A. şi subunităţile acesteia;

(x) Societatea Naţională de Cruce Roşie din România;

b) prevăzute ca fiind exceptate prin acordurile şi tratatele internaţionale la care România este parte.

(2) Vehiculele prevăzute la alin. (1) lit. a) pct. (viii) - (x) si lit. b) sunt exceptate de la plata TOLLRo numai dacă sunt înregistrate, ca vehicule exceptate, în baza de date a STRR.

(3) Vehiculele prevăzute la alin. (1) lit. a) pct. (i) - (vii) sunt exceptate de la plata TOLLRo numai dacă sunt marcate ca exceptate, de către Direcţia Regim Permise de Conducere şi Înmatriculare a Vehiculelor, în Registrul naţional de evidenţă a permiselor de conducere şi a vehiculelor înmatriculate.

(4) Obligaţia de a solicita marcarea/ eliminarea vehiculelor în Registrul naţional de evidenţă a permiselor de conducere şi a vehiculelor înmatriculate și, după caz, înscrierea/eliminarea în/ din baza de date a STRR revine deținătorilor acestora.

(5) Utilizatorii vehiculele care efectuează transporturi în cadrul unor misiuni de protecţie civilă sau misiuni umanitare pe teritoriul României sau care tranzitează România în acest scop beneficiază de scutire de la obligatia de plata a TollRo, pe baza solicitării transmise CNAIR de Ministerul Afacerilor Interne, prin Departamentul pentru Situaţii de Urgenţă.

(6) Solicitarea prevăzută la alin. (5) cuprinde lista numerelor de înmatriculare ale vehiculelor, însoţită de copii de pe certificatelor de înmatriculare ale acestora, traseul pe domeniul SETRE Romania, data de început și de sfârșit a deplasării.

(7) Contravaloarea TOLLRo pentru care a fost acordată scutirea în baza prevederilor alin. (5) se decontează bianual CNAIR de către Ministerul Transporturilor şi Infrastructurii, din sumele alocate de către Guvern din fondul de rezervă bugetară la dispoziţia Guvernului sau alte sume legal constituite, prevăzute cu această destinaţie în legile bugetare anuale, pe baza situaţiei transmise până la data de 15 a primei luni din fiecare semestru, pentru semestrul anterior.

(8) Documentele și condițiile necesare pentru exceptarea de la obligația de plată a TollRo, conform prevederilor alin. (2) și (3), precum și procedura de acordare a scutirii conform alin. (5) se stabilesc prin ordin comun al ministrului transporturilor şi infrastructurii şi al ministrului afacerilor interne.

Art. 14. - (1) Se desemnează CNAIR ca entitate care percepe și încasează TollRo.

(2) CNAIR stabilește cuantumul TollRo datorat și încasează suma aferentă:

a) de la furnizorul SETRo, pe baza declarațiilor privind TollRo transmise. Încasarea acestei sume de CNAIR se realizează independent de momentul efectuării plății acesteia între utilizator și furnizorul SETRo;

b) de la utilizatorul domeniului SETRE România, în baza datelor din tichetul de rută, înscrise în STRR;

c) de la utilizatorul domeniului SETRE România, în cazul utilizării aplicației prevăzută la art. 12 alin. (7) lit. c), în baza datelor colectate de la aceasta.

(3) CNAIR întocmește, publică și actualizează o declarație în care enunță condițiile aplicabile furnizorilor SETRE pentru accesul la domeniul SETRE România, inclusiv cele procedurale și comerciale, procedura de autorizare și informațiile privind TollRo, în condițiile stabilite prin norme metodologice de aplicare a prezentei legi.

(4) Obligațiile CNAIR, în calitate de entitate care percepe TollRo, sunt prevăzute la art. 6 și art.14 din Ordonanța Guvernului nr. 8/2022 privind interoperabilitatea sistemelor de tarifare rutieră electronică şi facilitarea schimbului transfrontalier de informaţii cu privire la neplata tarifelor rutiere, cu modificările ulterioare.

Art. 15. - (1) Pentru serviciile de tarifare rutieră electronică prestate, furnizorii SETRo au dreptul la o remunerație în condițiile stabilite prin norme metodologice care se aprobă prin norme metodologice de aplicare a prezentei legi.

(2) Serviciile de tarifare rutieră electronică pe domeniul SETRE România, utilizează OBE care îndeplinesc cerințele prevăzute la art. 3 alin. (3) – (5) și alin. (7) din Ordonanța Guvernului nr. 8/2022, cu modificările ulterioare.

(3) Serviciile de tarifare rutieră electronică pe domeniul SETRE România, îndeplinesc cerințele prevăzute la art. 2 alin. (2) din Ordonanța Guvernului nr. 8/2022, cu modificările ulterioare.

(4) Furnizorii SETRo respectă prevederile art. 5 alin. (1) sau, după caz, ale alin. (3) din Ordonanța Guvernului nr. 8/2022, cu modificările ulterioare.

(5) Furnizorul SETRo trebuie să întocmească liste cu OBE invalidate ale utilizatorilor săi și să le pună la dispoziția CNAIR, nefiind răspunzator pentru TOLLRo nechitat prin utilizarea acestor OBE.

Art. 16. - (1) Pentru utilizarea domeniului SETRE România, utilizatorii pot încheia contracte privind serviciile de tarifare rutieră electronică cu oricare furnizor SETRo, pot achiziționa tichete de rută sau pot utiliza aplicația mobilă.

(2) La semnarea unui contract cu un furnizor SETRo, utilizatorii au dreptul de a fi informați cu privire la metodele de plată acceptate şi cu privire la prelucrarea datelor cu caracter personal, la drepturile care decurg din legislaţia aplicabilă privind protecţia datelor cu caracter personal, în conformitate cu Regulamentul (UE) 2016/679.

(3) Plata TollRo către furnizorul SETRo se consideră a reprezenta achitarea obligaţiilor de plată ale utilizatorului faţă de CNAIR.

Art. 17. - (1) Utilizatorii au obligația de achitare a TollRo, conform dispozițiilor prezentei legi, a normelor metodologice de aplicare și a ordinului ministrului transporturilor și infrastructurii prevăzut la art. 5 alin. (4).

(2) În scopul achitării corespunzătoare a TollRo, utilizatorii SETRo au următoarele obligații:

a) să asigure corectitudinea datelor declarate privind utilizatorul și vehiculul, transmise furnizorilor SETRo și a parametrilor variabili declarați;

b) să asigure funcționarea OBE pe toata durata circulației vehiculului pe domeniu SETRE România;

c) să folosească OBE în conformitate cu instrucțiunile furnizorului SETRo;

d) să seteze în OBE clasa de emisii Euro 0 în situația în care clasa de emisii nu este specificată în certificatul de înmatriculare al vehiculului;

e) să înregistreze imediat în OBE informațiile privind modificarea MTMA intervenită înainte sau în timpul utilizării unui sector de drum din domeniul SETRE România, astfel încât acesta să corespundă stării reale a vehiculului;

f) să nu permită continuarea deplasării vehiculului pe domeniul SETRE România, în cazul defectării sau deteriorării OBE care afectează buna funcționare a acestuia în timpul deplasării, în situația furtului, pierderii sau distrugerii OBE să anunțe de îndată furnizorul SETRo, în vedere invalidării OBE, și să urmeze instrucțiunile acestuia;

g) să plătească TollRo, aferent utilizării de către o persoană neautorizată a unui OBE furat sau pierdut și care nu a fost notificat furnizorul SETRo, conform lit. f).

h) să notifice de îndată furnizorul SETRo în vederea recalculării TollRo, în situația în care constată după încheierea călătoriei o eroare privind declararea în setările OBE.

(3) În scopul achitării corespunzătoare a TollRo în baza tichetului de rută, utilizatorii domeniului SETRE România au următoarele obligații:

a) să asigure de corectitudinea tuturor datelor declarate privind vehiculul, în conformitate cu informațiile înscrise în certificatul de înmatriculare al acestuia;

b) să identifice în mod unic trecerea prin stabilirea datei efectuării deplasării, a punctului de origine, a punctelor intermediare și a punctului de destinație a transportului;

c) să utilizeze trecerea în termen de 72 de ore de data declarată conform lit. b), la expirarea acestui termen tichetul de rută își pierde valabilitatea, indiferent dacă traseul a fost parcurs intregral sau parțial.

(4) În scopul achitării corespunzătoare a TollRo prin aplicația mobilă, utilizatorii domeniului SETRE România au următoarele obligații:

a) să asigure de corectitudinea tuturor datelor declarate privind vehiculul, în conformitate cu informațiile înscrise în certificatul de înmatriculare al acestuia;

b) să utilizere aplicația în conformitate cu termenii și condițiile acesteia;

c) să se asigure că dispozitivul mobil de la bord pe care rulează aplicația mobilă este în stare de funcțiune în timpul utilizării domeniului SETRE România, este conectat la internet și date mobile și are activă funcția de geolocalizare.

CAPITOLUL III

Sancțiuni

Art. 18. - (1) Fapta de a circula fără rovinietă valabilă constituie contravenţie continuă şi se sancţionează cu amendă.

(2) În scopul descurajării circulației fără rovinietă valabilă, amenda prevăzută la alin. (1) se stabilește între un minim, reprezentând dublul rovinietei pentru 12 luni și un maxim, reprezentând de patru ori rovinieta pentru 12 luni.

(3) Cuantumul amenzii pentru circulația fără rovinieta valabilă se poate modifica prin hotărâre a Guvernului.

(4) Constatarea contravenţiilor se face prin intermediul mijloacelor tehnice, respectiv:

a) terminale de interogare, de către inspectorii din cadrul Inspectoratului de Stat pentru Controlul în Transportul Rutier, poliţia rutieră, personalul CNAIR și personalul poliţiei de frontieră care îşi desfăşoară activitatea în punctele de control pentru trecerea frontierei de stat a României;

b) sistemelor de camere video pe reţeaua de drumuri naţionale din România de către personalul CNAIR.

(5) Personalul prevăzut la alin. (4) constată contravenția și încheie procesul - verbal de constatare a contravenției prin care aplică sancțiunea contravențională, făcând mențiune în acesta despre mijlocul tehnic utilizat.

(6) Constatarea contravenției și aplicarea sancțiunii în conformitate cu alin. (4) lit. a) se face după identificarea contravenientului, respectiv a conducătorului auto.

(7) Constatarea contravenţiei şi aplicarea sancţiunii în conformitate cu alin. (4) lit. b) se face în baza datelor obținute în mod automat, privind deținătorul vehiculului:

a) înmatriculat în România, obținute de la:

i) Ministerul Afacerilor Interne - Direcţia Regim Permise de Conducere şi Înmatriculare a Vehiculelor și Direcția Generală pentru Evidența Persoanelor, în cazul persoanelor fizice,

ii) Ministerul Afacerilor Interne - Direcţia Regim Permise de Conducere şi Înmatriculare a Vehiculelor si Ministerul Justitiei - Oficiul Național al Registrului Comerțului, în cazul persoanelor juridice.

b) înmatriculat într-un alt stat membru UE, pe baza datelor obținute de la Ministerul Afacerilor Interne - Direcţia Regim Permise de Conducere şi Înmatriculare a Vehiculelor, furnizate de punctele naţionale de contact din celelalte state membre ale Uniunii Europene, cu privire la vehiculele înmatriculate şi deţinătorii acestora.

(8) Procesul-verbal de constatare a contravenţiei întocmit conform alin. (5) – (7) se încheie în lipsa contravenientului.

(9) În cazul vehiculelor înmatriculate în alte state, pentru procesele-verbale de constatare a contravenţiei pentru încălcarea prevederilor prezentei legi, sunt aplicabile prevederile art. 611 alin. (8) din Ordonanţa Guvernului nr. 43/1997 privind regimul drumurilor, republicată, cu modificările şi completările ulterioare.

(10) La propunerea Ministerului Transporturilor si Infrastructurii, prin hotărâre a Guvernului se pot stabili și alte categorii de agenți constatatori.

Art. 19. -(1) Controlul achitării corespunzătoare a TollRo se efectuează:

1. prin oprirea vehiculului, sau
2. prin mijloace automate.

(2) Controlul prevăzut la alin. (1) lit. a) se efectuează prin interfețe dedicate de acces în STRR, de către:

1. personalul CNAIR la punctele de trecere a frontierei;
2. inspectorii din cadrul Inspectoratului de Stat pentru Controlul în Transportul Rutier;
3. poliția rutieră.

(3) Controlul prevăzut la alin. (1) lit. b) se efecuează pe tot domeniul SETRE România prin mijloace automate parte a STRR, de către personalul CNAIR desemnat în acest sens.

(4) În cazul a fost constată neplata TollRo, utilizatorii au obligația de a plăti către CNAIR un tarif compensatoriu.

(5) Tarifului compensatoriu se stabilește în lei, se actualizează anual, în funcţie de indicele preturilor de consum (IPC) comunicat de catre Institutul Naţional de Statistică pentru anul anterior, și este în cuantum de:

1. o sută de ori valoarea TollRo datorat, dar nu mai mult de 1.000 lei în situația se poate stabili distanța parcursă pe domeniul SETRE România; în acest caz valoarea TollRo achitată necorespunzător nu se restituie;
2. 2.000 lei, în situația în care nu se poate stabili distanța parcursă pe domeniul SETRE România.

(6) Tarifului compensatoriu prevăzut la alin. (5) lit. b) se aplică o singură dată într-un interval de 12 ore.

(7) La efectuarea controlului prin mijloace automate în situaţia în care se constată că a avut loc o neplată a TollRo pentru un vehicul înmatriculat într-un stat membru al Uniunii Europene, CNAIR notifică deținătorului vehiculului, prin intermediul unei scrisori de informare, neplată, obligația de achitare a tarifului compensatoriu, precum și a cheltuielilor administrative generate de notificare.

(8) În vederea notificării prevăzute la alin. (7), deținătorul vehiculului este identificat în conformitate cu prevederile [art. 19](https://lege5.ro/App/Document/geydmnrugq4ti/ordonanta-nr-8-2022-privind-interoperabilitatea-sistemelor-de-tarifare-rutiera-electronica-si-facilitarea-schimbului-transfrontalier-de-informatii-cu-privire-la-neplata-tarifelor-rutiere?pid=447624477&d=2023-04-27#p-447624477) din Ordonanța Guvernului nr. 8/2022, cu modificările ulterioare.

(9) Pentru vehiculele înmatriculate în România, datele privind deținătorul vehiculului identificat conform alin. (8), sunt coralate cu datele obținute în mod automat de la:

a) Direcția Generală pentru Evidența Persoanelor, în cazul persoanelor fizice,

b) Ministerul Justiției - Oficiul Național al Registrului Comerțului, în cazul persoanelor juridice.

(10) În cazul prevăzut la alin. (9), dacă se constată diferențe față de datele obținute conform alin. (8), prevalează datele obținute conform prevederilor alin. (9).

(11) Scrisoarea de informare prevăzută la [alin. (7)](https://lege5.ro/App/Document/geydmnrugq4ti/ordonanta-nr-8-2022-privind-interoperabilitatea-sistemelor-de-tarifare-rutiera-electronica-si-facilitarea-schimbului-transfrontalier-de-informatii-cu-privire-la-neplata-tarifelor-rutiere?pid=447624486&d=2023-04-27#p-447624486) cuprinde cel puțin informații privind numărul de înmatriculare al vehiculului pentru care a constatat neplata, categoria şi configuraţia acestuia, locul, data şi ora neplăţii tarifului rutier, sumele datorate, prevederile legale care reglementează aplicarea TollRo, consecinţele juridice ale neplăţii pe teritoriul României în conformitate cu legislaţia aplicabilă, dreptul la o cale de atac şi, după caz, date privind dispozitivul utilizat pentru constatarea neplăţii TollRo.

(12) Forma şi conţinutul scrisorii de informare stabilite în conformitate cu modelul prevăzut în anexa II la Directiva 2019/520, se aprobă prin ordin al ministrului transporturilor şi infrastructurii, cel târziu cu o lună înainte de lansarea operaţională a STRR.

(13) Scrisoarea de informare prevăzută la [alin. (7)](https://lege5.ro/App/Document/geydmnrugq4ti/ordonanta-nr-8-2022-privind-interoperabilitatea-sistemelor-de-tarifare-rutiera-electronica-si-facilitarea-schimbului-transfrontalier-de-informatii-cu-privire-la-neplata-tarifelor-rutiere?pid=447624486&d=2023-04-27#p-447624486) se transmite în scris, prin poştă cu confirmare de primire la adresa de domiciliu/sediul deţinătorului vehiculului, aşa cum acestea sunt obţinute automat în conformitate cu prevederile [art. 19](https://lege5.ro/App/Document/geydmnrugq4ti/ordonanta-nr-8-2022-privind-interoperabilitatea-sistemelor-de-tarifare-rutiera-electronica-si-facilitarea-schimbului-transfrontalier-de-informatii-cu-privire-la-neplata-tarifelor-rutiere?pid=447624477&d=2023-04-27#p-447624477) din Ordonantei Guvernului nr. 8/2022, cu modificarile ulterioare, în una dintre limbile oficiale ale statului membru de înmatriculare a vehiculului.

(14) Plata sumelor datorate conform alin. (7) se efectuează în termen de maxim de 72 ore de la primirea scrisorii de informare. Plata se consideră efectuată la momentul creditării contului CNAIR cu suma datorată.

(15) Plata efectuată conform alin. (14) pune capăt neplăţii şi oricăror sancţiuni ulterioare împotriva deţinătorului vehiculului.

(16) Neplata sumelor datorate conform alin. (7) constituie contravenție și se sancționează cu amenda contravențională. În cazul TollRo contravenția nu este continuă.

(17) În scopul descurajării neplății TollRo, amenda prevăzută la alin. (16) se stabilește între un minim, reprezentând de 10 ori cuantumul tarifului compensatoriu și un maxim, reprezentant de 20 de ori tariful compensatoriu.

(18) La efectuarea controlului prin oprirea vehiculului, în situaţia în care se constată că a avut loc o neplată a TollRo, personalul prevăzut la alin (2) notifică conducătorul, după identificarea acestuia, prin intermediul unei înștiințări de plată, cu privire la obligativitatea achitării tarifului compensatoriu în cuantumul prevăzut la alin. (5) lit. b).

(19) Forma şi conţinutul înștiințării de plată se stabilesc şi se aprobă prin ordin al ministrului transporturilor şi infrastructurii.

(20) Înștiințarea de plată cuprinde informații referitoare la numărul de înmatriculare al vehiculului pentru care a constatat neplata, locul, data şi ora constatării neplăţii TollRo, cuantumul tarifului compensatoriu datorat, contul în care se achită, prevederile legale care reglementează aplicarea TollRo, consecinţele juridice ale neplăţii pe teritoriul României în conformitate cu legislaţia aplicabilă.

(21) În situația prevăzută la alin. (18), tariful compensatoriu se platește pe loc prin mijloace electronice în contul indicat în înștiințarea de plată.

(22) În cazul refuzului conducătorului vehiculului de a achita tariful compensatoriu, personalul prevăzut la alin (2) face mențiune despre aceasta în înștiințarea de plată, constată contravenția, stabilește amenda în cuantumul prevăzut alin. (17) și încheie procesul - verbal de contravenție pe numele acestuia.

(23) În cazul vehiculelor înmatriculate într-un stat care nu este membru al Uniunii Europene, procesul – verbal de contravenție emis în condițiile alin. (22) se comunică Poliției de Frontieră care nu va perminte intrarea în România a conducătorului vehiculului, până la achitarea amenzii contravenționale.

Art. 20. - În scopul furnizării datelor conform art. 18 alin. (7) și art. 19 alin. (9) Ministerul Afacerilor Interne, prin Direcţia Regim Permise de Conducere şi Înmatriculare a Vehiculelor și Direcția Generală pentru Evidența Persoanelor și Ministerul Justiției, prin Oficiul Național al Registrului Comerțului și Ministerul Transporturilor și Infrastructurii, prin CNAIR încheie protocoale de colaborare, în termen de 45 de zile de la data aprobării formei și conținutului scrisorii de informare și a înștiințării, în conformitate cu prevederile art. 19 alin. (12) și alin. (19).

CAPITOLUL IV

Protecția datelor cu caracter personal

Art. 21. – (1) În aplicarea dispozițiilor prezentei legi, prelucrarea datelor cu caracter personal se realizează în condiţiile şi cu respectarea prevederilor Regulamentului (UE) 2016/679, ale Legii [nr. 190/2018](https://lege5.ro/App/Document/gi4dsnjugi2q/legea-nr-190-2018-privind-masuri-de-punere-in-aplicare-a-regulamentului-ue-2016-679-al-parlamentului-european-si-al-consiliului-din-27-aprilie-2016-privind-protectia-persoanelor-fizice-in-ceea-ce-priv?d=2023-05-04) privind măsuri de punere în aplicare a Regulamentului (UE) [2016/679](https://lege5.ro/App/Document/geydmobqg42q/regulamentul-nr-679-2016-privind-protectia-persoanelor-fizice-in-ceea-ce-priveste-prelucrarea-datelor-cu-caracter-personal-si-privind-libera-circulatie-a-acestor-date-si-de-abrogare-a-directivei-95-46?d=2023-05-04) al Parlamentului European şi al Consiliului din 27 aprilie 2016 privind protecţia persoanelor fizice referitor la prelucrarea datelor cu caracter personal şi privind libera circulaţie a acestor date şi de abrogare a Directivei [95/46/CE](https://lege5.ro/App/Document/gm3dmobzga3q/directiva-nr-46-1995-privind-protectia-persoanelor-fizice-in-ceea-ce-priveste-prelucrarea-datelor-cu-caracter-personal-si-libera-circulatie-a-acestor-date?d=2023-05-04) (Regulamentul general privind protecţia datelor), cu modificările ulterioare, ale Legii [nr. 506/2004](https://lege5.ro/App/Document/gu3dsnry/legea-nr-506-2004-privind-prelucrarea-datelor-cu-caracter-personal-si-protectia-vietii-private-in-sectorul-comunicatiilor-electronice?d=2023-05-04) privind prelucrarea datelor cu caracter personal şi protecţia vieţii private în sectorul comunicaţiilor electronice, cu modificările şi completările ulterioare, şi ale Legii [nr. 363/2018](https://lege5.ro/App/Document/gmytinjygqza/legea-nr-363-2018-privind-protectia-persoanelor-fizice-referitor-la-prelucrarea-datelor-cu-caracter-personal-de-catre-autoritatile-competente-in-scopul-prevenirii-descoperirii-cercetarii-urmaririi-pen?d=2023-05-04) privind protecţia persoanelor fizice referitor la prelucrarea datelor cu caracter personal de către autorităţile competente în scopul prevenirii, descoperirii, cercetării, urmăririi penale şi combaterii infracţiunilor sau al executării pedepselor, măsurilor educative şi de siguranţă, precum şi privind libera circulaţie a acestor date.

(2) Termenul de stocare pentru datele prelucrate este de 5 ani. Termenul începe să curgă de la data de 1 ianuarie a anului următor celui în care datele au fost colectate.

CAPITOLUL IV

Dispoziții finale și tranzitorii

Art. 22. - Medierea între CNAIR ca entitate desemnată să perceapă TollRo şi furnizorii SETRo cu care aceasta are încheiate contracte sau cu care se află în negocieri pentru încheierea unor astfel de contracte se realizează de către organismul de conciliere, instituit în conformitate cu prevederile art. 11 din Ordonanța Guvernului nr. 8/2022, cu modificările ulterioare.

Art. 23. - (1) Contravenţiilor prevăzute la art. 18 si art. 19 le sunt aplicabile dispoziţiile Ordonanţei Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările ulterioare.

(2) Prin derogare de la dispoziţiile Ordonanţei Guvernului [nr. 2/2001](https://lege5.ro/App/Document/gm2dmmbu/ordonanta-nr-2-2001-privind-regimul-juridic-al-contraventiilor?d=2023-05-03), aprobată cu modificări şi completări prin Legea [nr. 180/2002](https://lege5.ro/App/Document/gm4tcnry/legea-nr-180-2002-pentru-aprobarea-ordonantei-guvernului-nr-2-2001-privind-regimul-juridic-al-contraventiilor?d=2023-05-03), cu modificările şi completările ulterioare, în cazul contravenienţilor cu domiciliul sau sediul în România, plângerea împotriva procesului-verbal de constatare a contravenţiei se introduce la judecătoria pe raza teritorială a căreia contravenientul domiciliază sau îşi are sediul.

(3) Sumele încasate în urma aplicării de către CNAIR a rovinietei, a TollRo şi a tarifului compensatoriu se constituie venit la dispoziţia acesteia şi vor fi utilizate pentru proiectarea, repararea, administrarea, întreţinerea, exploatarea şi modernizarea drumurilor de interes naţional, precum şi pentru garantarea şi rambursarea creditelor externe şi interne contractate în acest scop, inclusiv pentru plăţi în numele autorităţii publice contractante, ca urmare a obligaţiilor asumate în cadrul contractelor de parteneriat public-privat în sectorul drumurilor naţionale şi autostrăzilor.

(4) Sumele provenite din amenzile aplicate conform prezentei legi se fac venit integral:

a) bugetul de stat, în cazul persoanelor juridice române și străine, precum și în cazul persoanelor fizice fără domiciliu în România:

b) bugetele locale ale unităţii/subdiviziunii administrativ-teritoriale în care contravenientul îşi are domiciliul, în cazul persoanelor fizice române.

Art. 24. – (1) Începând cu data de 1 ianuarie 2026, prevederile Ordonanței Guvernului nr. 15/2002 privind aplicarea tarifului de utilizare şi a tarifului de trecere pe reţeaua de drumuri naţionale din România, aprobată cu modificări și completări prin Legea 424/2002, cu modificările și completările ulterioare, se abrogă.

(2) Începând cu data de 1 ianuarie 2026, rovinietele emise în baza prevederilor Ordonanței Guvernului nr. 15/2002, cu modificările și completările ulterioare, își încetează valabilitatea.

(3) Începând cu data de 1 ianuarie 2026, peajele emise în baza prevederilor Ordonanței Guvernului nr. 15/2002, cu modificările și completările ulterioare și neutilizate, își încetează valabilitatea.

(4) Pentru rovinietele și peajele prevăzute la alin. (2) și (3), CNAIR restituie, la solicitarea scrisă a utilizatorului, sumele reprezentând contravaloarea rovinietei, corespunzătoare perioadei de neutilizare și contravaloarea peajelor neutilizate.

(5) Restituirea sumelor prevăzute la alin. (4), se realizează în condițiile stabilite prin normele metodologice de aplicare a prezentei legi.

Art. 25. – (1) Până la data de 31 martie 2025, ministrul transporturilor și infrastructurii:

1. elaborează norme metodologice de aplicare care se aprobă prin ordin publicat în Monitorul Oficial al României, Partea I.
2. emite ordinele prevăzute la art. 5 alin. (4), art. 12 alin. (4) și la art. 19 alin. (12) și alin. (19) care se publică în Monitorul Oficial al României, Partea I.

(2) Până la data de 1 ianuarie 2025, ministrul transporturilor și infrastructurii și ministrul afacerilor interne emit ordinul comun prevăzut la art. 9 alin. (9) și art. 13 alin. (8) care se publică în Monitorul Oficial al României, Partea I.

Art. 26. – Prevederile prezentei legi se completează cu dispozițiile Ordonanței Guvernului nr. 8/2022 privind interoperabilitatea sistemelor de tarifare rutieră electronică şi facilitarea schimbului transfrontalier de informaţii cu privire la neplata tarifelor rutiere, cu modificările ulterioare.

Art. 27 - (1) Dispozițiile prezentei legi intră în vigoare în 3 zile de la data publicării în Monitorul Oficial al României, Partea I.

(2) Aplicarea rovinietei și TollRo de către CNAIR, conform dispozițiilor prezentei legi, se realizează începând cu data de 1 ianuarie 2026.

(3) Prin excepție de la prevederile alin. (2), achitarea și emiterea rovinietei pot fi realizate cu cel mult 30 de zile înainte de data de 1 ianuarie 2026.

(4) La intrarea în vigoare a prevederilor prezentei legi, exceptarea vehiculelor istorice de la obligația de plată a rovinietă și a tarifului de trecere, stabilită în conformitate cu prevederile Ordonanței Guvernului nr. 15/2002, cu modificările și completările ulterioare, încetează. CNAIR elimină în mod automat vehiculele istorice care au fost exceptate din baza de date a Sistemului informatic de emitere, gestiune, monitorizare şi control al rovinietei cu vehicule exceptate.

⃰ Prezenta lege transpune prevederile art. 7a alin. (3) din Directiva nr. 362/2022 de modificare a Directivelor 1999/62/CE, 1999/37/CE şi (UE) 2019/520, în ceea ce priveşte taxarea vehiculelor pentru utilizarea anumitor infrastructuri, publicată în Jurnalul Oficial al Uniunii Europene, seria L, nr. 69 din 4 martie 2022.